**Απαντήσεις σχετικά με τη διαδικασία επικαιροποίησης του ΟΠΣΥΔ:**

Τα αιτήματα πρέπει να έχουν στη στήλη «Διεκπεραιωμένο» ένα πράσινο V. Αν εμφανίζεται το V, αυτό δεν σημαίνει απαραίτητα ότι καταχωρίστηκε και επικυρώθηκε το προσόν, απλά ότι εξετάστηκε το αίτημα και αναλόγως καταχωρίστηκε ή απορρίφθηκε. Θα πρέπει να ελέγξετε ότι υπάρχει καταχωρισμένο και επικυρωμένο (με πράσινο V) το προσόν/στοιχείο στην αντίστοιχη καρτέλα σας. Αν δεν βλέπετε το προσόν σας καταχωρισμένο και επικυρωμένο, διαβάστε τις παρακάτω απαντήσεις σε ερωτήσεις για να δείτε το λόγο που δεν καταχωρίστηκε.

1. **Γιατί ενώ έχω καταθέσει αιτήματα επικαιροποίησης μου εμφανίζει μήνυμα ότι χρειάζεται επικαιροποίηση του φακέλου μου;**

* Είστε νέος χρήστης και ενώ καταθέσατε αιτήματα για τίτλους σπουδών, προσόντα κλπ δεν καταθέσατε αίτημα για Ιθαγένεια – Στοιχεία ταυτότητας.
* Υποβάλλατε αίτημα για Ιθαγένεια – Στοιχεία ταυτότητας αλλά παραλείψατε να αναρτήσετε και το απαραίτητο δικαιολογητικό.

1. **Γιατί δεν εμφανίζεται ο βασικός τίτλος σπουδών μου;**

* Δεν υποβάλλατε αντίστοιχο αίτημα επικαιροποίησης
* Υποβάλλατε το σχετικό αίτημα αλλά παραλείψατε να αναρτήσετε και το απαραίτητο δικαιολογητικό. Το ίδιο ισχύει σε όλες τις κατηγορίες αιτημάτων επικαιροποίησης. Αιτήματα χωρίς την υποβολή του αρχείου του αντίστοιχου δικαιολογητικού δεν καταχωρίζονται.
* Υποβάλλατε πτυχίο που δεν ανήκει στις κατηγορίες που μπορούν να υποβάλλουν αίτηση στην συγκεκριμένη προκήρυξη του ΑΣΕΠ
* Υποβάλλατε ξενόγλωσσο πτυχίο χωρίς την απαραίτητη πράξη αναγνώρισης από ΔΟΑΤΑΠ κλπ.

1. **Γιατί δεν εμφανίζεται ο Μεταπτυχιακός μου τίτλος;**

* Δεν υποβάλλατε αντίστοιχο αίτημα επικαιροποίησης
* Υποβάλλατε το σχετικό αίτημα αλλά παραλείψατε να αναρτήσετε και το απαραίτητο δικαιολογητικό
* Υποβάλλατε ξενόγλωσσο πτυχίο χωρίς την απαραίτητη πράξη αναγνώρισης από ΔΟΑΤΑΠ κλπ.

1. **Γιατί δεν εμφανίζεται η λέξη ΝΑΙ στη στήλη Συνάφεια με ΕΑΕ στον Μεταπτυχιακό μου τίτλο;**

* Υποβάλλατε Μεταπτυχιακό χωρίς συνάφεια με βάση το παράρτημα της προκήρυξης του ΑΣΕΠ
* Υποβάλλατε Μεταπτυχιακό που για να καταχωριστεί με συνάφεια απαιτείται και η κατάθεση βεβαίωσης πρακτικής άσκησης
* Υποβάλλατε Μεταπτυχιακό το οποίο έδινε συνάφεια στην ΕΑΕ μέχρι μία ημερομηνία απόκτησης και ο τίτλος σας έχει μεταγενέστερη ημερομηνία.

1. **Γιατί ενώ έχω υποβάλλει αίτημα για γνώση ξένης γλώσσας δεν εμφανίζεται ή ενώ έχω υποβάλλει για γνώση επιπέδου Γ2 εμφανίζεται σε άλλο επίπεδο γνώσης Β2;**

* Υποβάλλατε βεβαίωση που αντιστοιχεί σε άλλο επίπεδο γνώσης από αυτό που αιτηθήκατε την επικαιροποίηση, αντί να ακυρωθεί το αίτημα εντελώς, καταχωρίστηκε στη σωστή κατηγορία επιπέδου γνώσης.
* Υποβάλλατε βεβαίωση που δεν μοριοδοτείται για τους πίνακες, όπως το επίπεδο Β1 και δεν καταχωρίζεται.
* Δεν αναρτήσατε το αντίστοιχο δικαιολογητικό με το αίτημά σας.
* Υποβάλλατε αίτημα για γνώση ξένης γλώσσας χωρίς μετάφραση (γλώσσας που δεν ανήκει στις 5 ξένες γλώσσες που εξαιρούνται από την υποχρέωση υποβολής μετάφρασης)

1. **Γιατί δεν εμφανίζεται η βεβαίωση σεμιναρίου ή εμφανίζεται μόνο 1 σεμινάριο εκ των δύο που έχω υποβάλλει;**

* Υποβάλλατε βεβαίωση σεμιναρίου η οποία δεν αναγράφει ημεροχρονολογία έναρξης και λήξης του προγράμματος όπως σαφώς απαιτεί η προκήρυξη
* Υποβάλλατε βεβαίωση ότι συμμετέχετε σε σεμινάριο το οποίο δεν έχει ακόμα ολοκληρωθεί
* Υποβάλλατε βεβαίωση από σεμινάριο που δεν έχει πραγματοποιηθεί σε φορέα εποπτευόμενο από το ΥΠΑΙΘ (π.χ. ιδιωτικά κέντρα επιμόρφωσης)
* Έχετε υποβάλλει 2 φορές σε 2 κατηγορίες επικαιροποίησης το ίδιο σεμινάριο, καταχωρίζεται μόνο μία φορά.
* Έχετε υποβάλλει βεβαίωση σεμιναρίου εκτός των προβλεπόμενων απαιτούμενων ωρών ή διαστήματος από την προκήρυξη του ΑΣΕΠ (π.χ. για 100 ώρες ή για 3 μήνες)

1. **Γιατί δεν εμφανίζεται η λέξη ΝΑΙ στη στήλη Συνάφεια με ΕΑΕ στο σεμινάριό μου;**

* Η λέξη ΝΑΙ εμφανίζεται αυτόματα από το σύστημα όταν καταχωρίζεται το αντίστοιχο ΑΕΙ και πρόγραμμα. Αν δεν εμφανίζεται σημαίνει ότι το σεμινάριο που κάνατε δεν έχει συνάφεια στην ΕΑΕ.

1. **Γιατί δεν εμφανίζεται η προϋπηρεσία μου ενώ έχω υποβάλλει αίτημα;**

* Τα αιτήματα για εκπαιδευτική προϋπηρεσία μη καταχωρισμένη στο ΟΠΣΥΔ που αφορούν: Προϋπηρεσία σε ιδιωτικό σχολείο, προϋπηρεσία σε σχολεία του εξωτερικού και προϋπηρεσία ως αναπληρωτής/τρια που δεν ήταν καταχωρισμένη στο ΟΠΣΥΔ από παράλειψη, θα εξεταστούν από το ΥΠΑΙΘ και όχι από τις Διευθύνσεις.
* Αιτήματα που έχουν υποβληθεί για εκπαιδευτική προϋπηρεσία ΜΗ ΚΑΤΑΧΩΡΙΣΜΕΝΗ ΣΤΟ ΟΠΣΥΔ και ως δικαιολογητικό έχει υποβληθεί συγκεντρωτική βεβαίωση προϋπηρεσίας ΤΟΥ ΟΠΣΥΔ, είναι άκυρα.
* Αιτήματα που έχουν υποβληθεί για προϋπηρεσία στον ιδιωτικό τομέα γενικότερα ή σε άλλους φορείς εκτός από αυτούς που προβλέπονται από την προκήρυξη, είναι άκυρα. Αναγνωρίζονται ΜΟΝΟ οι προϋπηρεσίες που αναφέρονται στην προκήρυξη.

1. **Γιατί δεν εμφανίζονται τα τέκνα ενώ έχω υποβάλλει αίτημα και δικαιολογητικό;**

* Δεν υποβάλλατε πιστοποιητικό οικογενειακής κατάστασης τελευταίου τριμήνου όπως προβλέπεται.
* Δεν υποβάλλατε συμβολαιογραφική πράξη ή δικαστική απόφαση επιμέλειας τέκνου ενώ είστε διαζευγμένος/η

Γενικά αν δεν έχετε υποβάλλει αίτημα για κάποιο προσόν ή έχετε υποβάλλει αίτημα χωρίς να υποβάλλετε το αντίστοιχο δικαιολογητικό βάσει των οδηγιών του ΥΠΑΙΘ, δεν θα το βλέπετε καταχωρισμένο και επικυρωμένο.

Εξαίρεση το πεδίο «Ελληνομάθεια» που καταχωρίστηκε είτε είχατε κάνει αίτημα είτε όχι, διότι αποδεικνύεται από την κατοχή τίτλου σπουδών από ΑΕΙ και το πεδίο «Παιδαγωγική Κατάρτιση» που επίσης καταχωρίστηκε άσχετα με την υποβολή αιτήματος διότι αποδεικνύεται από την κατοχή τίτλου σπουδών Παιδαγωγικού Τμήματος.

Επισημαίνουμε ότι για όλα τα παραπάνω και γενικά για λάθη ή παραλείψεις που έχουν γίνει από τους/τις εκπαιδευτικούς **δεν υπάρχει καμία απολύτως δυνατότητα διόρθωσης, προσθήκης ή υποβολής διαφορετικών ή συμπληρωματικών δικαιολογητικών** από αυτά που έχουν υποβληθεί ή παραλειφθεί να υποβληθούν στο ΟΠΣΥΔ, καμία εξαίρεση και για κανένα λόγο. Θα έχετε το δικαίωμα υποβολής ένστασης στο ΑΣΕΠ όταν ανακοινωθούν οι πίνακες και οι προθεσμίες υποβολής ενστάσεων.

Ελέγξτε τα αιτήματα που υποβάλλατε και τα αντίστοιχα αρχεία δικαιολογητικών ώστε να διαπιστώσετε το λόγο που δε βλέπετε κάποιο προσόν σας καταχωρισμένο και επικυρωμένο. **Μόνο αν δεν ανήκετε σε καμία από τις παραπάνω κατηγορίες και θεωρείτε ότι έχει γίνει λάθος από την υπηρεσία,** επικοινωνήστε μαζί μας στο 2741363405 και 2741363410.